**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO PERIMTI VALSTYBĖS TURTĄ IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį ir AB „Lietuvos geležinkelių infrastruktūra“ (toliau – Bendrovė) patikėjimo teise valdomą nekilnojamąjį turtą (inžinerinius tinklus ir dvi siurblines), esantį Kairių gatvėje, Klaipėdoje (toliau – Turtas).

**2. Projekto rengimo priežastys ir kuo remiantis parengtas sprendimo projektas.**

Bendrovė kreipėsi į Klaipėdos miesto savivaldybę dėl vandentiekio ir buitinių nuotekų tinklų bei dviejų siurblinių, esančių Kairių g., Klaipėdoje, perdavimo savivaldybės nuosavybėn. Nurodytas Turtas šiuo metu nuosavybės teise priklauso valstybei ir patikėjimo teise valdomas Bendrovės. Šis Turtas yra šalia Kairių gatvės, Klaipėdos miesto savivaldybės teritorijoje.

Klaipėdos miesto savivaldybė Turtą gali perimti savarankiškosios funkcijos įgyvendinimui, tai yra geriamojo vandens tiekimo ir nuotekų tvarkymo organizavimui. Perėmus Turtą jis būtų perduodamas AB „Klaipėdos vanduo“ didinant šios bendrovės įstatinį kapitalą. AB „Klaipėdos vanduo“ valdant minėtą Turtą būtų sudaryta galimybė prie nurodytų inžinerinių tinklų jungtis kitiems vartotojams.

AB „Klaipėdos vanduo“ įvertino siūlomus perimti inžinerinius tinklus ir pateikė siūlymus dėl vandentiekio tinklų (unikalus Nr. 2100-1120-2010) ir buitinių tinklų (unikalus Nr. 2100-1120-2021) pertvarkymo prieš jų perdavimą savivaldybės nuosavybėn. Atsižvelgiant į tai yra parengtas susitarimo su Bendrove projektas, kuriame nurodyti Bendrovės įsipareigojimai dėl minėtų tinklų pertvarkymo.

Klaipėdos miesto savivaldybės tarybai pritarus Turto perėmimui būtų rengiamas LR Vyriausybės nutarimas dėl jo perdavimo.

**3. Kokių rezultatų laukiama.**

Savivaldybei perduodamas valstybei priklausantis nekilnojamasis turtas, kuris skirtas vandens tiekimo ir nuotekų tvarkymo funkcijos organizavimui.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Lėšų poreikio šio sprendimo įgyvendinimui nėra.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos neigiamos pasekmės – inžinerinių tinklų priežiūrą turės vykdyti AB „Klaipėdos vanduo“. Teigiamos pasekmės – savivaldybei perduodamas valstybei priklausantis nekilnojamasis turtas, kuris galės būti naudojamas tolimesnei inžinerinių tinklų plėtrai.

Teikiame svarstyti šį sprendimo projektą.

PRIDEDAMA. AB „Lietuvos geležinkeliai“ raštai, 4 lapai.

Turto skyriaus vedėjas Edvardas Simokaitis